IS BESIGHEIDSREDDING ‘N OPSIE VIR JOU BESIGHEID? | Rauch Gertenbach Attorneys
Herstrukturering van maatskappye in finansiële nood is aan die toeneem wêreldwyd. In ooreenstemming met hierdie tendens, stel Hoofstuk 6 van die Maatskappywet, Nr 71 van 2008 (die Wet) besigheidsredding bekend aan die Suid-Afrikaanse sake-landskap. Besigheidsredding-verrigtinge word gedefinieer deur die Wet as verrigtinge om die rehabilitasie van ‘n maatskappy wat in finansiële nood verkeer te fasiliteer, dit wil sê ‘n maatskappy wat waarskynlik nie sy skuld kan betaal wanneer dit verskuldig word, binne die onmiddellik daaropvolgende ses maande nie, of ‘n maatskappy wat waarskynlik insolvent gaan raak binne daardie selfde tydperk.
Besigheidsredding-verrigtinge begin dus in die eerste plek met die doel om ‘n maatskappy wat in ‘n benarde finansiële posisie verkeer te “red”, deurdat:
die maatskappy in die hande van ‘n besigheidsredding-praktisyn geplaas word om die dag tot dag bestuur van die maatskappy onafhanklik of in samewerking met die bestaande bestuur, oor te neem, asook om beheer te neem oor die maatskappy se verwante bates;
die besigheidsredding-praktisyn ‘n besigheidsreddingsplan ontwikkel en implementeer waarvolgens die maatskappy sal handel dryf en daardeur homself uit die finansiële posisie waarin dit hom bevind, sal kry.
In die praktyk sal die direkteur of raad van direkteure van die maatskappy ‘n resolusie neem om te liasseer by CIPC (Companies and Intellectual Property Commission) vir besigheidsredding, waarna ‘n besigheidsredding-praktisyn deur die direkteure self aangestel mag word. Alternatiewelik mag ‘n geaffekteerde persoon, (per definisie sluit dit in aandeelhouers, krediteure en werknemers en / of vakbonde waaraan die werknemers behoort), ook aansoek doen by die Hooggeregshof om die maatskappy in besigheidsredding te plaas.
‘n besigheidsredding-plan op te stel wat, indien dit aanvaar word deur die geaffekteerde persone, die maatskappy in staat sal stel om voort te gaan om handel te dryf en sy skulde te delg.
Die hooffokus met die aanvang van besigheidsredding-verrigtinge is om ‘n maatskappy in staat te stel om sy besigheid vir ‘n periode te bedryf sonder die risiko en druk van skuldeisers wat die betaling van skuld wil afdwing en, onder sekere omstandighede, ‘n aansoek sou wou bring vir die likwidasie van die maatskappy. Eienaars van ondernemings wag dikwels te lank om die meer wenslike opsie van besigheidsredding uit te oefen, of soms is die besigheid is nie in staat om homself uit die moeilikheid te bedryf nie. In beide gevalle is dit waarskynlik dat likwidasieverrigtinge ingestel sal word teen hulle.
Dit moet in ag geneem word dat dit moontlik is vir ‘n maatskappy wat oorspronklik finaal gelikwideer is, om verligting te kry deurdat die likwidasie opgeskort kan word en die maatskappy onder besigheidsredding geplaas word.